In grev examen avant il matrimoni
A la fiera da nozzas da Son Gagl survegnan ins tut – schizunt vaschias

Da Claudia Cadruvi, ANR

Tgi che vul maridar ed ha per schabetg ina bursa stagn grossa, po ir a la fiera da nozzas a Son Gagl. Là pon spus e spusa empustar tut quai ch’els dovran per il «pli bel di da la vita». 

La fiera cumenza ils 17 da schaner. Tranter 10 000 e 12 000 persunas pelegrineschan onn per onn a questa fiera. «Igl è in public fitg interessà», raquinta il pledader da pressa da la fiera plain entusiassem. E cun interess manegia el: Ils pèrs na vegnan betg mo per cuccar u fufragnar. Els vegnan per empustar e cumprar. «Insaquants pèrs organiseschan uschè bler sco pussaivel direct a la fiera», sincerescha il pledader. 

Per ella
La spusa marida anc adina en alv. En quel reguard n’è sa midà nagut», di il pledader. Pervi da colurs na ston ins pia betg exnum trottar a Son Gagl. Ma attenziun! L’individualitad stat en il center! Nozzas da standard sco pli baud na datti betg pli, statti scrit en il «Messemagazin».

Il vestgì da la spusa dastga ozendi esser romantic, simpel, impertinent, sexy, extravagant, modern u classic. Schizunt en chautschas dastga ella maridar. I dat pia bler da schlugnar fin ch’ins ha il dretg outfit. Impurtant è - uschia il «Messemagazin» – ch’il vestgì da nozzas armoniseschi cun tut il «rest». Na sulet la frisura ha dad ir a prà cun il vestgì. Era las fluras e la decoraziun da maisa ston sa cunfar cun il stil dal vestgì. Il meglier èsi, sche gia l’invitaziun da nozzas cuntegna in pau dal flair dal vestgì da nozzas. 

Per tals problems datti sa chapescha cussegliadras da styling a la fiera. Ellas regordan il spus e la spusa als pitschens – ma fitg impurtants – detagls. Betg ch’il make-up da la spusa s’accordass il davos betg cun la tschitta dal spus. Er ils chalzers, la tastga, il vel. Tut sto constar! 

Per el
Da spir accessoris na duess ins betg tralaschar il spus, era sch’el ha en sasez be da s’adattar a la spusa. Na, sorry! Sa chapescha ha sulet il vestgì dal spus da s’adattar a la spusa. Pertutgant resti da spus di il pledader da la fiera: «Per ils umens na exista deplorablamain anc adina betg gronda variaziun. Igl è pli u main il vestgì da festa ch’ins enconuscha da hahaias ennà.» 

Mintgatant datti in libroc tar il vestgì. Tranteren stat il culier dal tschop sidretg. Ils pli giagliards laschan davent cravatta e tschitta. Per tgi che vul propi investir bler, dastgi perfin esser in frac. Ma cun quai vess ins lura dumbrà si tut, quai ch’i dat da dir tar ils umens. Ins pudess era gist prender il vestgì da nozzas dal bab u dal tat – sch’ils baus n’han betg maltarschinà el. En quel grà na pudess ins gnanca fallar. 

Curiusitads
Pli interessanta che la moda dad umens èn las curiusitads. P. ex. quellas dals differents servetschs da party nua ch’ins dastga gustar da tuttas capriolas culinaricas. 

Dal reminent: A Son Gagl po spus e spusa empustar sper il fotograf er il teolog a professiun libra. Lez s’occupa gugent da la ceremonia en baselgia. Als stans che fan amogna «glistas da giavischs» datti in novum: Il pèr da nozzas ha la pussaivladad da concepir ina pagina d’internet cun ses giavischs. Sin quella pagina pon amis, barbas ed ondas eleger ils regals. Sche la tatta vegn a frida cun l’empustaziun è in’autra dumonda. Viturins porschan transports cun oldtimers, limusinas u charrotschas. 

Lura èsi betg d’emblidar il saut da nozzas! Per che lez vesia or in zichel en urden – u grategia almain senza accidents – pon ins far curs da sautar. Sch’ins vul pon ins gist era empustar il maior da maisa, la musica, acrobats u striuns. Els impedeschan che la raspada da nozzas sa diverteschia a moda natirala.

In segment che crescha onn per onn a la fiera da nozzas èn ils stans cun la rauba da pops. Ozendi na zuppentan ins betg pli il fatg ch’igl è savens anc insatgi auter sin via cura che spus e spusa passan avant l’altar. Uschia èsi cunvegnent da procurar per ina nana avant ch’ins va tar il juvelier. 

Ina varianta pli empernaivla
Trenta juveliers porschan bischutaria e vairas per mintga gust. En vista a questa elecziun èsi da dar adatg da betg vegnir balurd. En tut sa preschentan 220 expositurs sin 10 000 meters quadrat. Igl è pia da trair en buns chalzers e da gea betg perder il saun giudizi, sch’ins va a la fiera da Son Gagl. La fiera ha dal reminent anc in avantatg che n’è nudà nagliur en il «Messemagazin». Ella è in excellent test d’amur per spus e spusa. Sch’in pèr surviva questa fiera e turna a chasa en tutta armonia, lura pon pli tard er ils pli gronds strapatschs matrimonials betg ruinar questa relaziun. 

Tgi che na less dentant betg ristgar da metter en privel la giuvna amicizia, fa forsa meglier d’organisar a moda convenziunala las nozzas: Anels e vairas venda numnadamain er il juvelier dal proxim vitg. L’ustiera che abitescha visavi offrescha gugent menus da nozzas. Ella procura gist er la decoraziun da maisa ed enconuscha insatgi che fa musica. Ed il vestgì da nozzas pon ins empustar senza stress ord in catalog d’ina stizun en la regiun. Uschia ston spus e spusa betg trottar giu Son Gagl e pon nizzegiar quella fin d’emna cun sa preparar a moda pli empernaivla sin las nozzas.